L-għada li ħareġ ir-riżultat tar-referendum storiku bdejna bil-manuvrar politiku. Ma tantx ħallewna ngawdu wisq ir-rebħa ta' l-IVA! Il-Prim Ministru u l-Grupp Parlamentari Nazzjonalista ddeċidew li jagħtu free vote fil-Parlament meta tiġi biex tgħaddi l-liġi tad-divorzju. Dan ifisser li kull deputat fuq in-naħa tal-gvern se jkun jista' jivvota liberament skont il-kuxjenza. Dan ifisser ukoll li kull deputat li fil-Parlament mhux se jkun qed jivvota favur il-liġi fir-realta' mhux se jkun qed iwettaq ir-rieda tal-poplu. Għalina tal-Mazzun l-unika għażla li għadhom dawn id-deputati huwa li jivvutaw skont il-kuxjenza kemm iridu, jastjenu kemm iridu, u wara jirriżenjaw mill-Parlament għax ma jkunux jistgħu jirrappreżentaw iktar lill-poplu. F'elezzjoni ġenerali, il-partit li jitla' fil-gvern ikollu mandat biex iwettaq dak li jkun wiegħed fil-programm elettorali. Jekk dan ma jagħmlux, min ikun tah l-appoġġ jista' jirtiraħ permezz ta' protesti jew fl-elezzjoni ġenerali ta' wara. Dan ir-referendum dwar id-divorzju huwa mandat elettorali, bid-differenza li dan il-mandat issa jorbot liż-żewġ partiti li hemm fil-Parlament u mhux dak li hemm fil-gvern biss! La jorbot liż-żewġ partiti, jorbot lill-Membri Parlamentari KOLLHA taż-żewġ naħat tal-Kamra. X'inhu l-mandat li ta r-referendum? Li jiddaħħal id-divorzju skont il-kriterji kif imniżzla fil-mistoqsija referendarja. Issa, jekk xi deputat iħoss li għandu jivvota kontra għax, kif ingħad, din hija kwistjoni ta' kuxjenza u valuri, allura jista' liberament jivvota kif iħoss bil-konsapevolezza li qiegħed attivament imur kontra d-rieda tal-poplu. L-unika għażla li jifdlilhom dad-deputati hija li jirriżenjaw mill-Parlament. Iżda dawk id-deputati li qed jaħsbu li se jeħilsuha lixxa għaliex se jastjenu, xorta għandhom responsabilta' kbira fuq spallejhom. Jekk jastjenu, huma ma jkunux qegħdin iwettqu r-rieda tal-poplu lanqas għaliex ma jkunux qed jerfgħu r-responsabilta' li poġġa fuqhom l-elettorat nhar it-28 ta' Mejju. Għalkemm ma jkunux ivvutaw kontra, ma jkunux lanqas ivvutaw favur. Bil-Malti, la jridu jfuħu u lanqas jintnu! U jekk fl-aħħar mill-aħħar jinstab li l-maġġoranza tal-Membru Parlamentari jkunu astjenew? Il-liġi tad-divorzju ma tgħaddix u s-sitwazzjoni tiggrava iktar. F'dan l-istadju mhix kwistjoni li jirriżenjaw biss dawk il-Membri Parlamentari li jkunu astjenew u vvotaw kontra imma li jxolji l-Parlament kollu għaliex ikun mar kontra x-xewqa ta' l-elettorat kif espressa fir-referendum. Ikollna elezzjoni qabel iż-żmien.
Astensjoni = għalabiebiżmu mir-rieda tal-poplu